Papersnake/gushiwen huggingface dataset:
再次韵
赵鼎臣（宋代）

何郎文章鲁之变，句落毫端纷玉霰。夜长乘雪出诗轴，十里银光摇素练。

西山作笔锋已秃，东海凝冰盖其砚。欲搜月兔出三窟，肯比昆瑶夸一片。

梁园词赋不收拾，散落人间今几卷。应怜我穷被雪压，冷屋号寒命如线。

故将佳句发阳春，昔也瀌瀌今睹晛。白头嗜酒尚书郎，日给二升心所恋。

不愁家作四壁空，每得新诗便忘倦。啼饥更自有痴儿，妄想朝来天雨面。
大行皇太后挽词二首
陈师道（宋代）

德名三后并，母道两朝尊。
勇决高千古，危疑定一言。
先期还政事，隆礼改山园。
哀挽西郊道，云愁昼亦昏。
呈景仁偶书
王珪（宋代）

昔对芳樽常感慨，今同华发半萧疏。
唐家一代成青史，汉殿多年诵子虚。
丹凤春裁西掖诏，白麻夜草北门书。
几时却奉承明谒，玉蕊花边并直庐。
游华藏寺次邵半江太守韵
张选（明代）

我来华藏游，九秋日维六。阴云奔碧湍，清风透罗服。

鸢鱼自飞奔，艋艟往频复。梵宇当翠微，古墓莽山腹。

碑卧王孙草，雷轰存荐福。俯视凝翠池，幽禽时下沐。

仰瞻蓬莱峰，白云护乔木。童子汲泉归，煮茗忘仆仆。

携手涉危岩，林深走麚鹿。笑看风挟涛，帆飞如鸟速。

早知招隐心，宁须窃微禄。七十二峰头，俱堪醉百斛。

伟哉二邵祠，足音响空谷。我欲趋从之，驱车不容毂。

同游二三朋，赏心惟我独。倦来枕云根，松萝作茅屋。
卖花声 春暮
徐元瑞（清代）

屈指怕春归。不展双眉。柳丝无计系斜晖。又是黄昏时候也，烟霭如迷。

绣户闭帘衣。兀坐窗西。无情灯惯把人欺。夜夜虚开花一穗，赚我归期。
回至南康题紫极宫里道士房
徐铉（宋代）

王事信靡盬，饮冰安足辞。胡为拥征传，乃至天南陲。

天南非我乡，留滞忽逾时。还经羽人家，豁若云雾披。

何以宽吾怀，老庄有微词。达士无不可，至人岂偏为。

客愁勿复道，为君吟此诗。
田头
方岳（宋代）

田头科斗古文字，石上臼洼山鼎彝。
勘破世间烦恼障，醉而已矣不吟诗。
苏学十题 其二 玲珑石
朱长文（宋代）

巨浪洗苍玉，一峰飞我前。凿开混沌窍，窥见沧浪天。

洞敞延华月，岩虚生翠烟。幽轩相对久，古意日翛然。
重过天井关回辙庙
于谦（明代）

天井关前策马过，道徬古庙郁嵯峨。石留辙迹深如许，道在人心耿不磨。

残雪初消山似洗，暖风才动鸟如歌。自缘景物萦怀抱，莫怪重来感慨多。
简元舆祠部 其二
黄裳（宋代）

百花岩上仙人住，岩下为州山水聚。白头青冢南北人，倒影沈沈独怀古。

倚栏把酒与谁同，况是使君为献主。应唤渔舟疏苇中，旋脍游鳞落红缕。

秘书座上最轩昂，能共春云争态度。红衣带月今何处，几转春残掩朱户。

飞船送客空断肠，梁尘漫落声中句。虚白亭前湖水閒，忽为霓裳起思慕。

出门沙土乱如雨，薰风吹梦天南去。
挽黄泰之
喻良能（宋代）

汉世无双价，皇朝第一流。
文章惊北阙，名誉满中州。
槐市师模邃，兰台史笔遒。
所嗟时未合，不作济川舟。
夏四月不雨守臣不职之罪也将有请于神雨忽大作陈贺州有诗赞喜次韵以酬 其三
王十朋（宋代）

贺州贺雨句如何，不减夔州梦得歌。更有一犁江上曲，它年传诵出金坡。
自省
徐瑞（宋代）

闭阁焚香一欠伸，晴窗如镜暖如春。
平生自有会心处，后世岂无知我人。
漫拄蟲鱼消白日，莫缘炙独或天真。
客来指点墙东柏，雪压风欺色转新。
复次老杜长至韵
江源（明代）

鬓髯添白老将催，客邸仍看小至来。君子道长时复泰，黄钟气至管飞灰。

树头雪压还留橘，江上春先已报梅。邬子泊舟沽市酒，不妨微醉两三杯。
答刘同年寄青䭀术煎松汤并诗
刘敞（宋代）

自无金骨凌风相，心愧仙翁度世方。一听山中白云曲，已如挥手谢华阳。
吕尚书挽诗二首
刘子翚（宋代）

国步多艰棘，忠诚誓翼扶。
据鞍方矍铄，骂贼已含糊。
义在光惇史，人亡失壮图。
因公感家世，愤气欲吞胡。
游黄山后记
徐宏祖（明代）

戊午九月初三日。出白岳榔梅庵，至桃源桥，从小桥右下，陡甚，庵旧向黄山路也。七十里，宿江邨。

初四日。十五里，至汤口。五里，至汤寺，浴于汤池。扶杖望硃砂庵而登。十里，上黄泥冈，向时云里诸峰，渐渐透出，亦渐渐落吾杖底。转入石门，越天都之胁而下，则天都、莲花二顶，俱秀出天半。路旁一岐东上，乃昔所未至者，遂前趋直上，几达天都侧。复北上，行石罅中，石峰片片夹起，路宛转石间，塞者凿之，陡者级之，断者架木通之，悬者植梯接之。下瞰峭壑阴森，枫松相间，五色纷披，灿若图绣。因念黄山当生平奇览，而有奇若此，前未一探，兹游快且愧矣。时夫仆俱阻险行后，余亦停弗上，乃一路奇景，不觉引余独往。既登峰头，一庵翼然，为文殊院，亦余昔年欲登未登者。左天都，右莲花，背倚玉屏风。两峰秀色，俱可手揽。四顾奇峰错列，众壑纵横，真黄山绝胜处!非再至，焉知其奇若此？遇游僧澄源至，兴甚勇。时已过午，奴辈适至。立庵前，指点两峰，庵僧谓:“天都虽近而无路，莲花可登而路遥，只宜近盼天都，明日登莲顶。”余不从，决意游天都，挟澄源、奴子，仍下峡路。至天都侧，从流石蛇行而上，攀草牵棘，石块丛起则历块，石崖侧削则援崖，每至手足无可着处，澄源必先登垂接。每念上既如此，下何以堪？终亦不顾。历险数次，遂达峰顶，惟一石顶，壁起犹数十丈。澄源寻视其侧，得级，挟予以登，万峰无不下伏，独莲花与抗耳。时浓雾半作半止，每一阵至，则对面不见。眺莲花诸峰，多在雾中。 独上天都，予至其前，则雾徙于后;予越其右，则雾出于左。 其松犹有曲挺纵横者，柏虽大干如臂，无不平贴石上如苔藓然。 山高风巨，雾气去来无定，下盼诸峰，时出为碧峤，时没为银海。再眺山下，则日光晶晶，别一区宇也。 日渐暮，遂前其足，手向后据地，坐而下脱，至险绝处，澄源并肩手相接。 度险下至山坳，暝色已合，复从峡度栈以上，止文殊院。

初五日。 平明，从天都峰坳中北下二里，石壁岈然，其下莲花洞，正与前坑石笋对峙，一坞幽然。 别澄源下山，至前岐路侧，向莲花峰而趋。 一路沿危壁西行，凡再降升，将下百步云梯，有路可直跻莲花峰，既陟而磴绝，疑而复下。 隔峰一僧高呼曰:“此正莲花道也!”乃从石坡侧度石隙，径小而峻，峰顶皆巨石鼎峙，中空如室，从其中迭级直上，级穷洞转，屈曲奇诡，如下上楼阁中，忘其峻出天表也。一里，得茅庐，倚石罅中，方徘徊欲升，则前呼道之僧至矣。僧号凌虚，结茅于此者，遂与把臂陟顶。顶上一石，悬隔二丈，僧取梯以度，其巅廓然。四望空碧，庵天都亦俯首矣。盖是峰居黄山之中，独出诸峰上，四面崖壁环耸，遇朝阳霁色，鲜映层发，令人狂叫欲舞。久之，返茅庵。凌虚出粥相饷，啜一盂。乃下至岐路侧，过大悲顶，上天门。 三里，至炼丹台，循台嘴而下。 观玉屏风、三海门诸峰，悉从深坞中壁立起。其丹台一冈中垂，颇无奇峻，惟瞰翠微之背，坞中峰峦错耸，上下周映，非此不尽瞻眺之奇耳。还过平天矼，下后海，入智空庵，别焉。三里，下狮子林，趋石笋矼，至向年所登尖峰上，倚松而坐，瞰坞中峰石回攒，藻缋满眼，始觉匡庐、石门，或具一体，或缺一面，不若此之闳博富丽也。久之，上接引崖，下眺坞中，阴阴觉有异。复至冈上尖峰侧，践流石，援棘草，随坑而下，愈下愈深，诸峰自相掩蔽，不能一目尽也。 日暮，返狮子林。

初六日。 别霞光，从山坑向丞相原。下七里，至白沙岭，霞光复至，因余欲观牌楼石，恐白沙庵无指者，追来为异。遂同上岭，指岭右隔坡，有石丛立，下分上并，庵牌楼石也。余欲逾坑溯涧，直造其下，僧谓:“棘迷路绝，必不能行，若从坑直下丞相原，不必复上此岭，若欲从仙灯而往，不若庵由此岭东向。”余从之，循岭脊行。岭横亘天都、莲花之北，狭甚，旁不容足，南北皆崇峰夹映。岭尽北下，仰瞻右峰罗汉石，圆头秃顶，俨然二僧也。下至坑中，逾涧以上。共四里，登仙灯洞。洞南向，正对天都之阴，僧架阁连板于外，而内犹穹然，天趣未尽刊也。复南下三里，过丞相原，山间一夹地耳。其庵颇整，四顾无奇，竟不入。复南向循山腰行五里，渐下，涧中泉声沸然，从石间九级下泻，每级一下，有潭渊碧，所谓九龙潭也。黄山无悬流飞瀑，惟此耳。又下五里，过苦竹滩，转循太平县路，向东北行。
覆舟
范纯仁（宋代）

始骇舟冲簸，颠风振厚坤。涛声如坏屋，雨势若翻盆。

力援烦舟子，惊号闵稚孙。全家脱鱼腹，应有未招魂。
春前一日赋呈诚斋觅荆溪诗编且邀看玉照堂花
张镃（宋代）

颇讶蓬莱主，相忘不寄诗。
荆溪虽有集，桂隐未容窥。
地胜人难老，春回律自移。
梅花如有语，莫似去年时。
别离情所钟十二章章四句送定叟弟之官严陵 其三
张栻（宋代）

严之水沦漪，其山复苍苍。子陵钓游地，草木有馀光。
清閟堂
曾惇（宋代）

洪郎雅吴语，不减贺季真。
开轩风烟上，爽气朝朝新。
手栽渭川竹，坐对北海尊。
平生耐久朋，岁晚独此君。
此君不可疏，亦复未易亲。
纷纷桃李行，岂容托清尘。
退食静隐几，微风冷衣巾。
乃知王子猷，真是我辈人。
摄山栖霞寺山房夜坐简徐祭酒周尚书幷同游羣
江总（南北朝）

澡身事珠戒。
非是学金丹。
月磴时横枕。
云崖宿解鞍。
梵宇调心易。
禅庭数息难。
石涧水流静。
山牕叶去寒。
君思北阙驾。
我惜东都冠。
翻愁夜钟尽。
同志不盘桓。
偈颂十首
释德光（宋代）

机轮转处，作者犹迷。
祖令当行，魔军胆丧。
选冠子 其二
陈允平（宋代）

翠约苹香。绿抟槐阴，隔水晚蝉声断。壶冰避暖，钏玉敧凉，倦暑懒拈歌扇。

云浪缥缈鱼鳞，新月开弦，落星沉箭。恨经年闲阔，柔笺空寄，梦随天远。

憔悴损、臂薄烟绡，腰宽霞缕，锦瑟暗尘侵染。韩香犹在，秦镜空圆。

薄幸旧盟俱变。虚蠹春华，为谁容改芳徽，魂飞娇倩。

凭危楼望断，江外青山乱点。
次远韵
苏辙（宋代）

万里谪南荒，三子从一幼。
谬追春秋余，赖尔牛马走。
忧病多所忘，问学非复旧。
借书里诸生，疑事谁当叩。
吾身虽懒教，擢颖既冠後。
求友卷中人，玩心竹间岫。
时令检遗阙，相对忘昏昼。
兄来试讴吟，句法渐翘秀。
暂时鸿雁飞，迭发埙箎奏。
更念宛丘子，颀然何时觏。
偶书
黄庚（元代）

老眼看书暗，桑榆景渐催。
文章身后贵，怀抱酒边开。
灯火梦犹在，功名心已灰。
客来休问字，且覆掌中杯。
谢惠诗
胡宿（宋代）

君诗来贶我难当，语带诚斋句妙香。鲛室垂垂新下泣，蚌珠颗颗烂生光。

魂飞锦里花争巧，梦到池塘草又芳。早晚交游逢大手，急将名姓为传扬。
征妇词
释文珦（宋代）

第一伤心是别离，别来三度寄征衣。
更嫌春梦无凭准，梦里言归又不归。
丘叔乔八十
陈藻（宋代）

乐欲永千年，愁难禁一夕。
大家於此且贪生，八十孩儿题向额。
今朝门下庆相符，坐有绣衣为上客。
况乎二弟古稀余，左酬右劝皆精力。
阿婆才小三五秋，卜婚日者神无敌。
灯火鳌山弧矢晨，姓名往往登仙籍。
借问人间见几多，答云造化悭斯席。
和衮子冰诗
曹彦约（宋代）

畏折绵霜已不胜，加工寒里立威棱。
争明日月天无色，遏住江湖晓作层。
欲倚为山忧晛见，不如吟柱得诗能。
规恢可但滹沱事，只任贤能也中兴。
次韵答白仲安明府「赏菊」作
林占梅（清代）

最羡君高雅，何年共结邻。诗情工写景，笔意善传神。

把酒常邀月，看花不在春。能知閒淡趣，自是个中人。
浣溪纱
辛弃疾（宋代）

父老争言雨水匀，
眉头不似去年颦。
殷勤谢却甑中尘。
啼鸟有时能劝客，
小桃无赖已撩人。
梨花也作白头新。
湖口人李正臣蓄异石广袤尺馀而九峰玲珑老人名之曰壶中九华且以诗纪之命过继作
苏过（宋代）

至人寓迹尘凡中，杖头挂壶来何从。长房俗眼偶澄澈，一笑市井得此翁。

试窥壶中子无物，何处著此千柱宫。毗耶华藏皆已有，不独海上栖瀛蓬。

我闻须弥纳芥子，况此空洞孰不容。何人误持一嶂出，恍是九华巉绝峰。

令人却信刘郎语，当年霹雳化九龙。谁将真形写此石，太华女几分清雄。

终当作亭号秋浦，刻公妙句传无穷。
梅花集句 其一六四
李龏（金朝）

雪气冲帘入，天寒白屋贫。不知园里树，先结日边春。
送范伯玉奉议赴阙
赵抃（宋代）

富贵于身有重轻，平生忠鲠世知名。不须勇事归田计，况有常推报国诚。

通籍官联分帝念，庆门恩赏作亲荣。一帆西上瞻天去，九月霜风壮客程。
僧惠白莲
李洪（宋代）

逃暑追凉荫碧萝，清池咫尺阻经过。
眼前喜见芬陀利，鼻观重参乾闼婆。
绰约汉宫黄傅额，依稀洛浦袜凌波。
远公自结庐山社，一笑拈花意若何。
寓息庵送春
白玉蟾（宋代）

笔下自然诗料饱，天工饤出好山溪。
鱼知水暖不胜跃，莺见花飞只管啼。
树头鸠使妇唤雨，屋后竹教孙出泥。
太白十杯人酕（左舟右定），碧桃洞口日衔西。
时宰生日诗三十绝 其八
周紫芝（宋代）

绍兴天子圣神孙，明道宣和典故存。曾与诸生迎御辇，又瞻青耜载耕根。
寒食雨中，同舍约游天竺，得十六绝句呈陆务
杨万里（宋代）

忽见金丝嫋绮疏，又惊寒食到来初。
不知折尽西湖柳，插遍长安万户无。
岳武穆王铜爵歌
凌和钧（清代）

古爵斑斓高寸五，文字郁律蛟龙舞。云是嘉泰四年造，相台后裔祀忠武。

忠武祠宇松柏苍，金牛湖畔金陀坊。生恐精魂招不得，却铸彝器荐椒浆。

馨香上达为王侑，王欲下咽眉应皱。若教痛饮抵黄龙，何用款字精忠籀。

生气旁魄物与传，尘劫受磨五百年。商尊掊击鲁壶碎，神灵呵护非偶然。

吁嗟乎！秦张当年漏鈇钺，麦饭浊酒春秋阙。子孙岂少不祥金，徒供当官铸佞骨。
闰月定四时
杜周士（唐代）

得闰因贞岁，吾君敬授时。体元承夏道，推历法尧咨。

直取归馀改，非如再失欺。葭灰初变律，斗柄正当离。

寒暑功前定，春秋气可推。更怜幽谷羽，鸣跃尚须期。
赞勉昶道者题经
徐元杰（宋代）

念佛直须参佛透，看经容易悟经难。
声音未必如来见，盂钵长教岭上观。
了得含嗔痴一集，更超戒定慧三般。
祖师食尽人间蔗，千古留楂咬嚼看。
雪后赴徐氏招呈德孺
李处权（宋代）

梅林楼阁上嵯峨，浅渌浮澌亦自波。
庄叟梦中非一蝶，右军书次失群鹅。
句从冰柱思能苦，人在玉壶寒更多。
宴寝凝香归入夜，流苏帐小奈公何。
北远山村 其四
弘历（清代）

青蒲白芷碧溪湾，入影新螺过雨山。有喜近臣许知得，那知喜在稻田间。
偈
念禅师（宋代）

往复无际，动静一源。含有德以还空，越无私而迥出。

昔日日，今日日，照无两明。昔日风，今日风，鼓无两动。

昔日雨，今日雨，泽无两润。
偶仿王蒙铁网珊瑚率题以句
弘历（清代）

黄鹤山樵自逸民，玉崖范生亦高士。一时酬倡留墨戏，致我兴勃掀髯起。

摹将皴法石为根，枯枝不约秋与春。更森筠箨苍岩畔，崛强飘萧率可人。

图成自视笑绝倒，笔法何须论嫩老。寓意风流聊尔为，刻楮求工见何小。
挽仁宗皇帝辞五首 其五
郑獬（宋代）

曾从西池幸，宫花落未稀。日随黄伞转，云绕赭袍飞。

临水楼台在，伤心歌管非。都门旧行处，却望寿山归。
雨余野眺
安治（清代）

雨过芳郊景色幽，斜阳淡淡断虹留。村边绿树浓如画，云外孤峰翠欲流。

一径残烟迷蜡屐，半篙新涨放渔舟。几回凭眺情无限，又听林间唤妇鸠。
桃源忆故人 思辽阳高巨才
马钰（金朝）

桃源忆故人归去。别后常怀无绪。未审官游何处。忘了当初遇。我今物外修行做。但愿他家开悟。猛弃荣华贵富。共结云霞侣。
题秋鹭图
范成大（宋代）

昨夜新霜冷钓矶，绿荷消瘦碧芦肥。
一江秋色无人问，尽属风标两雪衣。
蜣螂
苏轼（宋代）

洪钟起暗室，飘瓦落空庭。
谁言转丸手，能作殷床声。
壬辰春上冢五首 其一 城南
刘克庄（宋代）

一闭幽堂十九年，万松手种已参天。懒随人乞郭东祭，自与母耕绵上田。

试问拂云施鹤表，何如藉地荐豚肩。此身只合安闾里，长为先君扫墓阡。
又用韵呈行可
王十朋（宋代）

神仙乞与返魂丹，枯木能成处子颜。雅乐声中逢魏绛，重围解后见齐环。

九龄赋妙那能继，三峡诗高未易攀。儿辈莫言酬倡晚，吾乡食实在秋间。
示叶元古
杨简（宋代）

元吉三更非鼓声，慈湖一夜听鹅鸣。
是同是异难声说，何虑何思自混成。
炉炭几番来暖热，天窗一点吐圆明。
起来又睹无穷景，水槛澄光万里清。
视草堂岁久倾圮述怀
袁桷（元代）

视草堂前草木青，微臣三入鬓星星。坏墙雨透蜗生角，旧灶泥深菌露钉。

深恐雨钟催晓箭，独听寒殿响风铃。堂堂诸老冰澌尽，病叟应归种茯苓。
能仁寺旧藏有桦皮梵经字甚精凿
黎民表（明代）

游人方舍俗，释子复开关。白拂支颐久，清言酌茗閒。

书难窥豹管，墨是出鸡山。若杜毗邪口，谁传出世间。
閒居杂咏三十二首 其二十九 礼维
陈淳（宋代）

礼以维其心，在心无不敬。非此勿言动，非此勿视听。
禅智寺上方怀演和尚，寺即和尚所创
刘长卿（唐代）

绝巘东林寺，高僧惠远公。买园隋苑下，持钵楚城中。

斗极千灯近，烟波万井通。远山低月殿，寒木露花宫。

绀宇焚香净，沧洲摆雾空。雁来秋色里，曙起早潮东。

飞锡今何在，苍生待发蒙。白云翻送客，庭树自辞风。

舍筏追开士，回舟狎钓翁。平生江海意，惟共白鸥同。
寄留二君仪
郭祥正（宋代）

今岁看书眼觉昏，忆君待酒只销魂。临漳姑孰五千里，怀抱何时得再论。
饯裴行军赴朝命
武元衡（唐代）

来时圣主假光辉，心恃朝恩计日归。

谁料忽成云雨别，独将边泪洒戎衣。
题李赞可掀篷梅轴二首 其二
王质（宋代）

半腰已自见全身，但要当人著眼明。觑到梅花头上上，十方同是玉为京。
秋兴
黄通（宋代）

讼庭无事意徘徊，长啸西风酒满杯。溪上小楼秋色里，一番新雁趁云来。
次怀安骨肉自简池来会
李流谦（宋代）

来往金涧道，寻常不隔年。
异方何契阔，浑舍此团圆。
老子风埃甚，孙儿玉雪娟。
妻孥劳行役，争劝吸长川。
招诸公入社诗十首 其七 招丁仙
释函可（明代）

归来莫羡海天宽，眼见天倾海亦乾。纵此社开时可到，千年那得一人存。
永虹霓
朱元璋（明代）

谁把青红线两条，和云和雨系天腰。玉皇昨夜銮舆出，万里长空驾玉桥。
次邓作霖韵三首
童冀（明代）

倾盖相逢见素心，别来梦隔楚云阴。不惭下里巴人曲，几和南阳梁甫吟。

鸿雁书回千里远，鱼龙水落大江深。双溪此夕知何夕，邂逅官曹又盍簪。
今夕行 其二
汤鹏（清代）

今夕何夕秋草凋，结根失所成蓬蒿。阶下决胆独颜色，庭前白菊孤丰标。

青袍腐生呵护汝，无那秋风复秋雨。愿移太古阴崖巅，风雨不到长延伫。
和真长木犀
孙应时（宋代）

香传万里到蚕丛，依旧江南林下风。
忆著小山招隐句，不堪流落更相逢。
梁鞞舞歌三首 其一 明之君
周舍（南北朝）

赫矣明之君，我皇迈前古。机灵通日月，圣敬缔区宇。

淮海无横波，文轨同一土。乐哉太平世，当歌复当舞。
妇病行
佚名（两汉）

妇病连年累岁，传呼丈人前一言。
当言未及得言，不知泪下一何翩翩。
“属累君两三孤子，莫我儿饥且寒，
有过慎莫笪笞，行当折摇，思复念之！”
乱曰：抱时无衣，襦复无里。
闭门塞牖，舍孤儿到市。
道逢亲交，泣坐不能起。
从乞求与孤儿买饵，对交啼泣，泪不可止：“我欲不伤悲不能已。”
探怀中钱持授交。
入门见孤儿，啼索其母抱。
徘徊空舍中，“行复尔耳，弃置勿复道！”
赠洪水部
屈士煌（明代）

却马岩居老省郎，旧游曾忆共明光。十年鹭羽差池别，一代鸿篇郑重藏。

往事龙蛇歌转咽，故人云水兴偏长。青尊祇合频频对，短鬓相逢渐有霜。
已亥季秋至净居思大智者场院因瞻二士相三日
李弥逊（宋代）

三苏岩壑连云秀，二士门庭匝地新。
带雨山光无限思，一时分付镜中人。
齐天乐 其二 题葛民花阴词梦图
黄燮清（清代）

一声声漏黄昏过，江楼夜凉人静。醉思烟轻，吟魂水淡，吹入谁静门径。

春衫露冷。笑蝴蝶飞来，花间留定。立断苍苔，粉墙残月悄相等。

悠扬清韵乍起，诵周郎丽句，依约堪省。玉柱鸣弦，金钗击节，艳煞半帘灯影。

风斜雾暝。怅潦草游仙，乱莺啼醒。翠被生寒，五更钟易警。
玉井
郭祥正（宋代）

渊渊玉井水，碧净觉春归。不为洗红粉，邀郎濯锦衣。
左原诗三十二首 其二 西高山
王十朋（宋代）

压顶花枝红欲燎，导前旌节闹如诃。倚窗拄颊时时好，何止朝来爽气多。
嵩山十志十首 其五 云锦淙
卢鸿一（唐代）

水攒冲兮石丛耸，焕云锦兮喷汹涌。苔駮荦兮草夤缘，芳幂幂兮濑溅溅。

石攒丛兮云锦淙，波连珠兮文沓缝。有洁冥者媚此幽，漱灵液兮乐天休，实获我心兮夫何求。
台湾闻蝉
李元直（清代）

生是餐霞客，谁能饮浊流。高标虽自许，清操本无求。

螳臂寻声至，童竿逐响投。因风还送籁，缄口愧忠谋。
贺新郎（再用前韵）
辛弃疾（宋代）

鸟倦飞还矣。笑渊明、瓶中储粟，有无能几。莲社高人留翁语，我有宁论许事。试沽酒、重斟翁喜。一见萧然音韵古，想东篱、有卧参差是。千载下，竟谁似。

元龙百尺高楼里。把新诗、殷勤问我，停云情味。北夏门高从拉攞，何事须人料理。翁曾道、繁华朝起。尘土人言宁可用，顾青山、与我何如耳。歌且和，楚狂子。
对酒作
陆游（宋代）

羡门安期何在哉，河流上溯昆崙开。白云不与隐居老，孤鹤自下辽天来。

春江风物正闲美，绿浦潮平柁初起。暮吹长笛发巴陵，晓挂高帆渡湘水。

世间万变更故新，会当太息摩铜人。脱裘取酒藉芳草，与子共醉壶中春。
送童侍御仲良谪羊城
谢榛（明代）

把袂看春早，天涯几故知。离歌初断处，迁客欲行时。

帆度三江尽，云飞五岭迟。炎方殊物色，秋水澹心期。

正气惊山鬼，威名伏岛夷。瘴烟聊复酒，海月尚堪诗。

地远身仍健，官清俗可移。罗浮春万里，还望早梅枝。
次韵戴成叔 其三
陈著（宋代）

世上贪鄙夫，纷纷如蔓草。荣华能几时，风霜不足扫。

美人如黄金，百鍊色愈好。用舍无益损，此理须辨早。
拟玉溪体赋醴泉墅海棠二首 其一
程公许（宋代）

东皇张饮锦周遭，华艳偏宜望处高。结绮楼深迷玉树，销金帐处醉羊羔。

先驱瑞节眩秾李，近侍舞衫环茜桃。乞得巫云来芘护，蜚廉作横未应饕。
题象山先生帖
袁甫（宋代）

谊重姻联语甚真，典型满纸墨犹新。中间多少箴规意，须信亲亲即是仁。
调同舍
许景衡（宋代）

播谷子，播谷子，尔休苦苦催春耕。劝农使者无一语，嗟尔聒聒知谁听。

提葫芦，提葫芦，荒年有酒无人酤。先生年来亦不饮，花前愧尔情渠渠。

杜鹃流血思归去，百舌从来巧言语。纷纷随意作春声，梦入钧天听韶濩。

先生避俗厌烦喧，竹底诛茆尝闭户。苍苔满径人迹稀，嗟子胡为肯同住。

声名尽道男子事，窗下谁知读书苦。灯花落也作罢休，早取商量君听取。
偈颂二十一首
释普宁（宋代）

无心游此国，有心复宋国。
有心无心中，通天路头活。
拄杖头边胱日月。
赠庾翼诗
王胡之（魏晋）

仪凤厉天，腾龙陵云。昂昂猗人，逸足绝群。温风既畅，玉润兰芬。

逸彼春零，流津烟煴。

邓林伊何，蔚蔚其映。流芳伊何，鉴犹水镜。通广外润，雅裁内正。

降巳顺时，志存急病。

戎马生郊，王路未夷。螳螂举斧，鲸鲵轩鳍。矫矫吾子，劬劳王师。

单醴投川，饮者逸归。昆岭载崇，太阳增辉。

江海能大，上善居下。侯王得尊，心同触寡。废我处冲，虚怀无假。

待来制器，逸彼炉冶。天下何事，去其害马。

友以淡合，理随道泰。余与夫子，自然冥会。暂面豁怀，倾枕解带。

玉液相润，琼林增蔼。心齐飞沈，相望事外。譬诸龙鱼，陵云潜濑。

稷契赞时，巢由亢矫。辅汉者房，遁迹者皓。妙善自同，外内臣道。

子光齐鲁，余守严老。

元直言归，武侯解鞅。子鱼司契，幼安独往。神齐玄一，形寄为两。

苟体理分，动寂忘象。仰味高风，载咏载想。

回驾蓬庐，独游偶影。陵风行歌，肆目崇岭。高丘隐天，长湖万顷。

可以垂纶，可以啸咏。取诸匈怀，寄之匠郢。
送韩巽入都觐省便赴举
岑参（唐代）

槐叶苍苍柳叶黄，秋高八月天欲霜。青门百壶送韩侯，

白云千欲连嵩丘。北堂倚门望君忆，东归扇枕后秋色。

洛阳才子能几人，明年桂枝是君得。
和矢庵来韵（二首）
陆容（明代）

功名适意片云过，措大风情老未磨。
斗酒尽时谋妇得，小诗成后唤儿歌。
江湖萍散愁云隔，门巷苔深旧雨多。
高调数来吾已怯，春风花鸟奈愁何。
题院画册 芭蕉士女图
赵佶（宋代）

罗袜生香踏软沙，钗横玉燕鬓松鸦。春心正是芭蕉叶，羞见宜男并蒂花。
来宾县晓发
蓝智（明代）

宦游同逆旅，侵晓逐征途。
空馆残灯小，长江落月孤。
邻鸡催去马，城拆起栖乌。
物色兼人事，匆匆岁欲徂。
次韵仁近见和怀归五首
方回（元代）

轮蹄追想禁街驰，尚有君平卖卜帷。
遁世久忘三接卦，怀人空赋八哀诗。
敛华就实嗟何及，悟往知来尚可为。
归去井梧应好在，白头江令自堪悲。
奏事入都出西湖上成四绝
王炎（宋代）

羽衣引我度松关，借得湖山一眼看。
去棹来桡皆物役，个中惟有白鸥閒。
远游十首
韩元吉（宋代）

雷出九地底，化为万鼓鼙。
豕首柄石斧，剨然四海驰。
夔{魁斗换虚}与罔象，辟除靡有遗。
无私乃帝令，负雨多随之。
苟能仆夷伯，何怨儿女为。
题杨诚斋南海集二首 其二
袁说友（宋代）

诗以变成雅，骚以变达意。变其权者徒，中有至当义。

水清石自见，变定道乃契。文章岂无底，过此恐少味。
和杨少默九日怀菊之作用九章韵而约之
湛若水（明代）

采采篱内花，少间复耻独。采之欲何为，幽香难入俗。

吾衰虑芳歇，岁晏日不足。薄言采群芳，天地归一掬。

霜高草木黄，孤秀媚空谷。自非金刚姿，孰致后凋曲。

圣人贵松柏，卫风咏菉竹。爱此柴桑操，纳尔于大麓。

登高发雅颂，被之三尺木。手弄无弦君，眦决飞鸿目。

谁能继此曲，此曲情何极。顾谓二三子，菁莪歌乐育。

一育草木蕃，永言自求福。我福在百顺，神不疾而速。

四时自运行，天道尚往复。怀人倘不遐，吾以献芹曝。
郴江百咏并序·寒泉
阮阅（宋代）

春欲为霜夏欲冰，一山寒气逼人清。
应知炎冷难同处，甘与汤泉各自生。
放鱼书所钥户
冯道（五代）

高却垣墙钥却门，监丞从此罢垂纶。

池中鱼鳖应相贺，从此方知有主人。
寄紫阁隐者
张籍（唐代）

紫阁气沉沉，先生住处深。有人时得见，无路可相寻。

夜鹿伴茅屋，秋猿守栗林。唯应采灵药，更不别营心。
中秋长干曲三首
周天球（明代）

内桥南走是长干，十里平铺白玉寒。
踏尽马蹄尘不动，半窗明月此中看。
和平桥
林克刚（明代）

大海东来浪势骄，长虹直跨影岧峣。基深不受江流转，版断曾经野火烧。

过客接鞭南北路，渔翁垂钓往来潮。大峰缅想今何在，遗惠于今耿不消。
罢郡姑苏北归渡扬子津（后首一作姑苏台诗）
刘禹锡（唐代）

几岁悲南国，今朝赋北征。归心渡江勇，病体得秋轻。

海阔石门渡，城高粉堞明。金山旧游寺，过岸听钟声。

故国荒台在，前临震泽波。绮罗随世尽，麋鹿古时多。

筑用金鎚力，摧因石鼠窠。昔年雕辇路，唯有采樵歌。
金陵咏怀古迹四首 善泉池（一名九曲池，昭
费元禄（明代）

沧池漭沆凿昭明，前代风烟九曲平。
锦缆不收菱叶烂，红亭半啮浪痕生。
沙环凫渚邀垂钓，花积鱼床隐濯缨。
客醉何劳歌《桂树》，就中山水自忘情。
延平港滩
倪思（宋代）

长几赣石三百里，险过瞿塘十八滩。
幸有溪旁平稳路，何须欲速冒惊湍。
摄事华亭归舟口占
朱南杰（宋代）

挈来司市正花时，补陋支倾费品题。
顾影自惭身是客，片帆又逐晓风西。
六月二十二舟中睡起
江之纪（清代）

残月虽如玦，清光犹满天。疏星低倚树，远水澹收烟。

酒醒三更后，凉生初伏前。谁知劳扰际，偷作片时仙。
春日饮刘少已新楼
邓良佐（明代）

层轩虚敞构新成，骋望乘春逸兴生。雉堞绣连千井逦，芙蓉晴削万峰明。

疏梅细逐雕檐落，乳燕频窥彩幔轻。恣赏浩歌那惜醉，谢家宾从喜同倾。
多稼亭前两槛芍药红白对开二百朵
杨万里（宋代）

红红白白定谁先，袅袅娉娉各自妍。最是倚栏娇分外，却缘经雨意醒然。

晚春早夏浑无伴，暖艳晴香政可怜。好为花王作花相，不应只遣侍甘泉。
题敬亭山庙
刘沧（唐代）

森森古木列岩隈，迥压寒原霁色开。云雨只从山上起，

风雷多向庙中来。三江入海声长在，双鹤啼天影未回。

花落空庭春昼晚，石床松殿满青苔。
宫词 其十
王仲修（宋代）

画栋宵寒燕未来，江南谁寄一枝梅。闰年雪后春工晚，羯鼓催花满槛开。
椿
晏殊（宋代）

峨峨楚南树，杳杳含风韵。
何用八千秋，腾凌诧朝菌。
题顾氏画
徐问（明代）

美人踪迹置何许，秋色芦花共江渚。碧水常浮隐者云，青丘独听孤鸿语。

知君画图心更幽，一幅寒烟锁平楚。家法莫是虎头传，坐对犹能洗残暑。
望仙门 其二
晏殊（宋代）

玉壶清漏起微凉。好秋光。金杯重叠满琼浆。会仙乡。

新曲调丝重，新声更飐霓裳。博山炉暖泛浓香。泛浓香。

为寿百千长。
鬓髭
赵庚夫（宋代）

鬓髭渐渐长霜茎，老听山中雀唳声。
九死得生尤可重，百年几日更多营。
自参梵夹机心息，专食藜羹胃气清。
检点依然魔障在，草堂钓艇未忘情。
蝶蛮花（冬至席上作）
葛立方（宋代）

缇室群阴清晓散。灰动葭莩，渐觉微阳扇。日永绣工才一线。挈壶已报添银箭。

六幕无尘开碧汉。非雾非烟，仿佛登台见。梅萼飘香萦小宴。霞浆莫放琉璃浅。
秋江罢钓图
符锡（明代）

寒潭秋净水如苔，月色芦花相映开。正好垂竿君却去，缘知不是为鱼来。
斜谷邮亭玩海棠花
顾非熊（唐代）

忽识海棠花，令人只叹嗟。艳繁惟共笑，香近试堪夸。

驻骑忘山险，持杯任日斜。何川是多处，应绕羽人家。
恋情深 其二
周日蕙（清代）

梦绕山塘情漫漫。有词仙伴。商量字字炼兼金。说知音。

判红批白意沉沉。直起古人心。作乐府功臣佐，恋情深。
金盏倒垂莲（次韵同寄霸师杨仲谋安抚）
晁补之（宋代）

休说将军，解弯弓掠地，昆岭河源。彩笔题诗，绿水映红莲。算总源、风流余事，会须行乐□年。况有一部，随轩脆管繁弦。

多情旧游尚忆，寄秋风万里，鸿雁天边。未学元龙，豪气笑求田。也莫为、庭槐兴叹，便伤摇落凄然。后会一笑，犹堪醉倒花前。
和杨县尉五首
陈宓（宋代）

后生若无闻，诸老久矣衰。
西蜀惜子云，南闽见孙枝。
文章擅妍丽，草木春葳蕤。
从君授真诀，恐我无仙姿。
太常李博士史馆孙秘丞相继奉使浙右博士至郡
杨亿（宋代）

迅濑拖舟上，危梯蹑屐登。
山光翠欲滴，水气热如蒸。
路转藤萝暗，天开物象澄。
邱园足逋客，应得薦贤能。
九日与诸曹友同登显灵宫阁
唐伯元（明代）

高阁崚层俯建章，况逢佳节又重阳。秋声不入游人耳，紫气浮重满帝乡。

发短更苍堪帽落，客多同调趁花忙。明年此会知何处，遍插茱萸遍举觞。
灵岩十二景 其八 石龟泉
释仁钦（宋代）

团团特石凿灵龟，口内喷流世莫疑。造化始知心所有，几人到此乱针锥。
少年行
芮挺章（唐代）

任气称张放，衔恩在少年。玉阶朝就日，金屋夜升天。

轩骑青云际，笙歌绿水边。建章明月好，留醉伴风烟。
壕上
赵师秀（宋代）

远近人家住，过桥路尽通。
野田行瘦马，浅渚聚群鸿。
地静微泉响，天寒落日红。
若非身作吏，不道是城中。
题笠泽金伯祥横山墓所之瞻云轩
成廷圭（元代）

踞湖之上几千尺，下有沧波通笠泽。百年华屋与荒邱，两地相望泪沾臆。

亲殁知几年，抱痛如一日。孤云飞处最关情，漠漠愁魂招不得。

魂之来兮云下垂，月落分明见颜色。魂之去兮云亦空，歘忽消沈竟无迹。

悠悠飞去复飞来，孝子之心岂终极。我家扬州好墓田，老作江南未归客。

天涯芳草又春深，梦里还家作寒食。
亳州李密学寄御枣一箧
梅尧臣（宋代）

沛谯有钜枣，味甘蜜相差。
其赤如君心，其大如王瓜。
尝贡趋国如，岂及贫儒家。
今见待士意，下异庐仝茶。
食之无厌饫，咏德曾未涯。
秦楼月
范成大（宋代）

窗纱薄。日穿红幔催梳掠。催梳掠。新晴天气，画檐闻鹊。

海棠逗晓都开却。小云先在阑干角。阑干角。杨花满地，夜来风恶。
列子御风像
袁华（明代）

四十馀年郑圃居，居人不识独耽书。九天寥廓泠然去，安用回风毕道车。
真符女与申屠澄赠和诗（澄赠）
佚名（唐代）

一尉惭梅福，三年愧孟光。此情何所喻，川上有鸳鸯。
次韵择之铅山道中二首 其二
朱熹（宋代）

行尽江湘万叠山，家山犹在有无间。明朝渐喜登闽岭，涧水分流响佩环。
何事吟寄三城富相公
邵雍（宋代）

何事教人用意深，出尘些子索沉吟。施为欲似千钧弩，磨砺当如百鍊金。

钓水误持生杀柄，着棋闲动战争心。一杯美酒聊康济，林下时时或自斟。
田父吟五首
叶茵（宋代）

未晓催车水满沟，男儿鬼面妇蓬头。
但求一熟偿逋债，留得粮粞便不忧。
惜春
俞桂（宋代）

春事三分过二分，桃花水上觅红云。
游人浪说春归去，柳外黄鹂尚自吟。
次大人韵二首
李流谦（宋代）

盘礡谁知画史真，向来唯有宋元君。
试除学道有底事，为问决冬何等文。
棋罢玉枰收碎雹，香残金鸭转微云。
独骑一马悠悠去，閒访江头白鹭群。
颂古八首
释如净（宋代）

张来张打油，李来李打油。
通身骨辘转，打得最风流。
送华亭薜运斡
徐玑（宋代）

三任来得禄，兹行亦是缘。
地宜惟有鹤，清职但看船。
浙水通清海，吴门隔远烟。
别离春欲半，草色正芊芊。
崔四郎协律以诗见寄，兼惠蜀琴，因以酬赠
权德舆（唐代）

临风结烦想，客至传好音。白雪缄郢曲，朱弦亘蜀琴。

泠泠响幽韵，款款寄遐心。岁晚何以报，与君期断金。
题韩仲止壁二首
余俦（宋代）

谒入久不出，兀坐如枯荄。
苍头前致词，问我何因来。
士节久凋丧，人情易嫌猜。
本无性命忧，不去安待哉。
罗敷媚 其二
张景祁（清代）

封侯骨相何须问，酒绿镫红。儿女英雄。气尽歌筵一笑中。

过江人物今安在，罨画溪东。曾住元龙。可有新词唱懊侬。
八月七日同澹人平山堂访桂 其三
宋茂初（清代）

香气空中来，欲著游人衣。入门树下坐，树老花半稀。

淮南古名胜，小山今是非。此桂占此境，知复谁所遗。

婆娑莫叹息，外瘠中愈肥。不见欧公柳，长对吴岫微。
野雀
弘历（清代）

野雀噪庭树，不为无人止。杂英艳藓阶，似为客添喜。

声色本如是，非彼亦非此。婆须正闹时，天龙惟一指。
颂古八首 其一
释道印（宋代）

霹雳未收声，闪电不留影。三更月到窗，半夜驴觑井。

快骑骏马骤高楼，一尘不动须弥顶。
故燕国相公挽歌二首 其一
李嘉祐（唐代）

文若为全德，留侯是重名。论公长不宰，因病得无生。

大梦依禅定，高坟共化城。自应怜寂灭，人世但伤情。
赣州道中
董纪（明代）

亲到金门奉紫泥，一麾遥领大江西。路从惶恐滩头过，诗向郁江台上题。

风撼紫藤鼯鼠立，雨深斑竹鹧鸪啼。九峰回首家何在，杳杳青天覆地低。
姑苏元夕
孙嵩（宋代）

茂苑长洲满地春，吴儿歌舞逐时新。
风流百巧花灯手，犹是夫差国里人。
登黄鹤楼和张无伪韵
岳钟琪（清代）

黄鹄矶头楚水涯，层楼高敞接烟霞。偶然白发间吹笛，已是青门老种瓜。

墓雨荒台空说梦，扁舟逐客竟忘家。古今都付东流去，倚槛无言看浪花。
同杜子贤陈观甫游宗振宿天游庵
佘翔（明代）

楼阁岧峣接太虚，临风登眺客来初。饥餐玉女青精饭，醉叱仙来白鹿车。

鸑鷟参差云外耸，芙蓉隐映月中疏。知谁姓字登金箓，斋沐清霄谒帝居。
巴陵赠贾舍人
李白（唐代）

贾生西望忆京华，湘浦南迁莫怨嗟。
圣主恩深汉文帝，怜君不遣到长沙。
太史书来殊有已而之叹赋此怀之
张萱（明代）

栖迟衡泌足优游，梁月江云入梦幽。漫喜君恩收覆水，且存□梦□□流。

人间塞马何须问，天外冥鸿不可求。为语东山休赌墅，聚霞峰下有丹丘。
智者大师赞
释智愚（宋代）

太虚无云，清镜无痕。如意举手，花雨缤纷。契南岳不传之旨，见灵山未散之人。

妙圆体极，即相非真。
和张纯父霜月三首
陈杰（宋代）

天公戏剧高寒上，岂识人间有凛秋。
八万四千挥斧手，閒抛玉屑下琼楼。
九日示大圆洪智
陈与义（宋代）

自得休心法，悠然不赋诗。
忽逢重九日，无奈菊花枝。
句 其一
梁安世（唐代）

更说此州异特事，寇公归后二苏来。
百字令 送吴梅原夫子北上
熊琏（清代）

骚坛树帜，把诗文、吐尽山川秀气。直恁才高偏不遇，让与膏梁竖子。

白首传经，青灯误老，夜夜藜光里。消磨慧业，从来天意如此。

又同伯道凄凉，担囊独往，迢递三千里。胸富五车双眼阔，谁是天涯知己。

醉帽风前，吟鞭柳外，暗洒英雄涕。鹏飞何日，佳音频望双鲤。
正肃吴公挽诗二首
文同（宋代）

虎节归兵日，麟符命使年。
帝将还二府，人已哭三川。
清议谁违者，高风自凛然。
佳城空万古，一圹掩寒烟。
自笑
连文凤（宋代）

自笑儒冠不称时，几回堪笑复堪悲。
间门事少知贫好，逆境愁多恨死迟。
勋阁麒麟无梦想，故山猿鹤有心期。
纷纷尘俗都如许，吟得诗成欲寄谁。
偈颂二百零五首
释正觉（宋代）

不落阶级，卓卓超出三际。
曷用安排，十方自然畐塞。
五色线不我羁縻，七宝冠是谁严饰。
丹井
刘攽（宋代）

古井玄泉色，仙人玉镜寒。照来知骨相，作意就金丹。
缘识
宋太宗（宋代）

大道传来意，缘穷识外因。
善言论浩劫，天是法王身。
夜宿阳山矶将晓大雨北风甚劲俄顷行三百馀里遂抵雁翅浦
陆游（宋代）

五更颠风吹急雨，倒海翻江洗残暑。白浪如山泼入船，家人惊残篙师舞。

此行十日苦滞留，我亦芦丛厌鸣橹。书生快意轻性命，十丈蒲帆百夫举。

星驰电骛三百里，坡陇联翩杂平楚。船头风浪声愈厉，助以长笛挝鼍鼓。

岂惟澎湃震山岳，直恐澒洞连后土。起看草木尽南靡，水鸟号鸣集洲渚。

稽首龙公谢风伯，区区未祷烦神许。应知老去负壮心，戏遣穷途出豪语。
闽山杂咏三首 其三
陈璋（清代）

万井山环抱，南图亦壮哉！槎从天汉上，门傍海云开。

乌石藏幽寺，青榕荫古台。到今传擘荔，坛坫愿追陪。
夜分和郑小山韵二首
李曾伯（宋代）

弓剑相随几历年，鬓毛斑剥饱风烟。
可怜芦叶胡笳地，又过菊花新酒天。
耳听骅骝还紫逻，梦随白鹭过青田。
家僮久问谋归未，想笑吾顽不可镌。
念奴娇
佚名（宋代）

云幢凤舞，下天风、吹落轮袍仙曲。阿母人间今百岁，两鬓犹含秋绿。萍小乾坤，九看日月，不用长生箓。一封天上，鼎来五色花轴。
须信寿老难侔，世间无价，空有明珠千斛。此夕兰堂风露好，雅称飞觞支属。十样宫眉，两行红袖，烧烛围香玉。不妨沉醉，共拚月上华屋。
旅怀
文天祥（宋代）

北去通州号畏途，固应孝子为回车。
海陵若也容羁客，賸买菰蒲且寄居。
咏竹
仲并（宋代）

自结高人伴，雅无俗士缘。
驱之傍城市，劲节非所便。
示论傲霜雪，试欲藏风烟。
愿留旧青眼，岁晚相周旋。
又号牛李
佚名（唐代）

门生故吏，不牛则李。（李谓宗闵也）。
海陵岁暮
孙应时（宋代）

城郭依荒草，风云带极边。
犹多故时老，共说太平年。
岁聘皇华去，秋防戍鼓眠。
谁知明主意，拊髀忆青毡。
雨后立秋独由寒溪循路听泉至西山寺即事呈开公 其二
叶封（清代）

如此泉声好，能禁野兴生。空池收滴沥，危石漱琮琤。

逝者从观道，清兮可濯缨。幽期在林樾，取次上头行。
约漕使泛舟东郊坐客十人分韵得江字
魏了翁（宋代）

微雨爽晴昊，柔风涣清泷。
空明山四坐，宇静天八窗。
筮言得幽真，此意谁与双。
使家我风调，宾友俱同腔。
高谈飐清镜，胜韵眠空缸。
东西南北人。偶此同一邦。
坐数云皛皛，起看水淙淙。
古今聚散地，浩浩如此江。
余霞照宝瑟，明夜欺银釭。
维舟未肯鼓，归梦惊逢逢。
感新荷
饶节（宋代）

新荷贴贴铺水面，要渠起立良独难。一朝时至鹤鹭立，清凉月下飞翻翻。
萧屯访致中
刘子翚（宋代）

晓色阴晴久未分，乱山何处是萧屯。
荒荒日转渔樵路，霭霭烟萧桑枯村。
胜地逢春聊驻马，主人好客为开樽。
平萧梦想归田乐，正喜吾僮得践言。
句
叶梦得（宋代）

逸人旧住子午谷，诗客独寻丁卯桥。
旅次钱塘
方干（唐代）

此地似乡国，堪为朝夕吟。云藏吴相庙，树引越山禽。

潮落海人散，钟迟秋寺深。我来无旧识，谁见寂寥心。
十八夜多异精舍与超有上人坐月
何绛（明代）

松堂钟磬罢，疏露滴秋林。好月还终夜，明灯共此心。

方穷选胜力，不觉入山深。自笑红尘里，茫茫何处寻。
松陵夜坐
张心渊（清代）

老翁泣相对，最苦是农夫。况遇经年歉，能藏斗米无。

耕牛偿客债，娇女抵官租。眼看春荒满，秋收是后图。
梦游仙
张鎡（宋代）

晴昼永，闲步小园中。羽帔云轻苍佩响，宝冠星莹绀纱笼。波秀浅蛾峰。

琳洞窈，人静理丝桐。泛指馀音摇桂影，过墙高韵入松风。月上翠楼东。
青玉案
吕渭老（宋代）

一尊聊对西风醉。况九日、明朝是。曾与茱萸论子细。江天虚旷，暮林横远，人隔银河水。

碧云渐展天无际。吹不断、黄昏泪。若作欢期须早计。如何得似，鬓边新菊，双结黄金蕊。
春夜对瓶中杏花独酌
赵完璧（明代）

红明团雪水晶中，对酌幽轩入暝清。绛蜡光涵香玉莹，绿觞影动锦波生。

瑶台十二春何在，粉黛三千意独轻。叵耐芳妍终夜醉，不须歌舞自多情。
冬夜读几案间杂书得六言二十首 其九
刘克庄（宋代）

横议游侠四出，清流标榜自贤。血染瓜田方止，尸投浊河可怜。
翠微山居诗 其十一
释冲邈（宋代）

早灰百念卧灵山，世路无心绝往还。僧相祇宜林下看，不堪行到画堂前。
落叶
贾田祖（清代）

梦里萧萧雨，惊看月一床。西风吹败叶，半夜响空廊。

似我无依客，终年辞故乡。暂谋栖息地，狼藉避繁霜。
同年李宗太平法掾
宋祁（宋代）

俊名参吏启，掾事补编堂。
尽取黄金酒，重纡碧鹤裳。
佐庖鲑菜厚，束帙秘厨香。
认得公庭步，鬑鬚白皙郎。
十二日出城见隔江茅舍可爱
张九成（宋代）

茅屋临江上，四面惟柴荆。
绿阴绕篱落，窗几一以明。
门前滩水急，日与白鸥盟。
不知何隐士，居此复何营。
朝来四山碧，晚际沙鸟鸣。
棋声度竹静，江深琴调清。
终携一尊酒，造门相对倾。
心期羲皇上，安用知姓名。
鹧鸪天
谢逸（宋代）

水阔天低雁字横。小春时节晚寒清。梅梢月上纷纷白，竹坞风来冉冉轻。

人似玉，酒如渑。入关意气喜风生。坐中有客联镳去，谁唱阳关第四声。
癸丑村居杂诗 其九
曹于汴（明代）

村小不盈数十家，回回相见问桑麻。稚儿未任犁锄力，也向溪头解种瓜。
古意八首 其六
俞德邻（宋代）

突决华栋焚，燕雀自娱乐。风横乔木巅，藤萝尚栖托。

凤鸟固识时，朝菌不知朔。佌佌何人斯，胸次尔龌龊。
访香林老
张斛（金朝）

风雨无时浪蹴天，南浮舟楫信多艰。半生梦破寒江月，万里春多故国山。

归客自伤青鬓改，高僧长共白云闲。诛茅借我溪西地，未厌相从水石间。
句 其一
杨黎州（宋代）

山川百蛮国，雨露九天书。
拟行路难十八首
鲍照（南北朝）

奉君金卮之美酒，瑇瑁玉匣之雕琴。
七彩芙蓉之羽帐，九华蒲萄之锦衾。
红颜零落岁将暮，寒光宛转时欲沉。
愿君裁悲且减思，听我抵节行路吟。
不见柏梁、铜雀上，宁闻古时清吹音。

洛阳名工铸为金博山，千斵复万镂，上刻秦女携手仙。
承君清夜之欢娱，列置帐里明烛前。
外发龙鳞之丹彩，内含麝芬之紫烟。
如今君心一朝异，对此长叹终百年。

璇闺玉墀上椒阁，文窗绣户垂罗幕。
中有一人字金兰，被服纤罗采芳藿。
春燕差池风散梅，开帏对景弄禽爵。
含歌揽涕恒抱愁，人生几时得为乐。
宁作野中之双凫，不愿云间之别鹤。

泻水置平地，各自东西南北流。
人生亦有命，安能行叹复坐愁？
酌酒以自宽，举杯断绝歌路难。
心非木石岂无感，吞声踯躅不敢言。

君不见河边草，冬时枯死春满道。
君不见城上日，今暝没尽去，明朝复更出。
今我何时当得然，一去永灭入黄泉。
人生苦多欢乐少，意气敷腴在盛年。
且愿得志数相就，床头恒有沽酒钱。
功名竹帛非我事，存亡贵贱付皇天。

对案不能食，拔剑击柱长叹息。
丈夫生世会几时，安能蹀躞垂羽翼?
弃置罢官去，还家自休息。
朝出与亲辞，暮还在亲侧。
弄儿床前戏，看妇机中织。
自古圣贤尽贫贱，何况我辈孤且直!

愁思忽而至，跨马出北门。
举头四顾望，但见松柏荆棘郁樽樽。
中有一鸟名杜鹃，言是古时蜀帝魂。
声音哀苦鸣不息，羽毛憔悴似人髠。
飞走树间啄虫蚁，岂忆往日天子尊。
念此死生变化非常理，中心恻怆不能言。

中庭五株桃，一株先作花。
阳春妖冶二三月，从风簸荡落西家。
西家思妇见悲惋，零泪沾衣抚心叹。
初送我君出户时，何言淹留节回换。
床席生尘明镜垢，纤腰瘦削发蓬乱。
人生不得恒称悲，惆怅徙倚至夜半。

锉蘖染黄丝，黄丝历乱不可治。
昔我与君始相值，尔时自谓可君意。
结带与我言，死生好恶不相置。
今日见我颜色衰，意中索寞与先异。
还君金钗瑇瑁簪，不忍见之益愁思。

君不见蕣华不终朝，须臾淹冉零落销。
盛年妖艳浮华辈，不久亦当诣冢头。
一去无还期，千秋万岁无音词。
孤魂茕茕空陇间，独魄徘徊遶坟基。
但闻风声野鸟吟，忆平生盛年时。
为此令人多悲悒，君当纵意自熙怡。

君不见枯箨走阶庭，何时复青著故茎。
君不见亡灵蒙享祀，何时倾杯竭壶罂。
君当见此起忧思，宁及得与时人争。
人生倐忽如绝电，华年盛德几时见。
但令纵意存高尚，旨酒嘉肴相胥讌。
持此从朝竟夕暮，差得亡忧消愁怖。
胡为惆怅不得已，难尽此曲令君忤。

今年阳初花满林，明年冬末雪盈岑。
推移代谢纷交转，我君边戍独稽沉。
执袂分别已三载，迩来寂淹无分音。
朝悲惨惨遂成滴，暮思遶遶最伤心。
膏沐芳余久不御，蓬首乱鬓不设簪。
徒飞轻埃舞空帷，粉筐黛器靡复遗。
自生留世苦不幸，心中惕惕恒怀悲。

春禽喈喈旦暮鸣，最伤君子忧思情。
我初辞家从军侨，荣志溢气干云霄。
流浪渐冉经三龄，忽有白发素髭生。
今暮临水拔已尽，明日对镜复已盈。
但恐羁死为鬼客，客思寄灭生空精。
每怀旧乡野，念我旧人多悲声。
忽见过客问何我，宁知我家在南城。
答云我曾居君乡，知君游宦在此城。
我行离邑已万里，今方羁役去远征。
来时闻君妇，闺中孀居独宿有贞名。
亦云悲朝泣闲房，又闻暮思泪沾裳。
形容憔悴非昔悦，蓬鬓衰颜不复妆。
见此令人有余悲，当愿君怀不暂忘。

君不见少壮从军去，白首流离不得还。
故乡窅窅日夜隔，音尘断绝阻河关。
朔风萧条白云飞，胡笳哀急边气寒。
听此愁人兮奈何，登山远望得留颜。
将死胡马迹，宁见妻子难。
男儿生世轗轲欲何道，绵忧摧抑起长叹。

君不见柏梁台，今日丘墟生草莱。
君不见阿房宫，寒云泽雉栖其中。
歌妓舞女今谁在，高坟垒垒满山隅。
长袖纷纷徒竞世，非我昔时千金躯。
随酒逐乐任意去，莫令含叹下黄垆。

君不见冰上霜，表里阴且寒。
虽蒙朝日照，信得几时安。
民生故如此，谁令摧折强相看。
年去年来自如削，白发零落不胜冠。

君不见春鸟初至时，百草含青俱作花。
寒风萧索一旦至，竟得几时保光华。
日月流迈不相饶，令我愁思怨恨多。

诸君莫叹贫，富贵不由人。
丈夫四十强而仕，余当二十弱冠辰。
莫言草木委冬雪，会应苏息遇阳春。
对酒叙长篇，穷途运命委皇天。
但愿樽中酒酝满，莫惜床头百个钱。
直得优游卒一岁，何劳辛苦事百年。
月上纱窗乌夜啼 冬至
丁澎（清代）

猊毬香细熨红潮。初雪上梅梢。斜抛双剪裁金胜，拭花翘。

看取钗头占出内家娇。唇珠浅约红蕤冷，为谁怯、瘦尽宫腰。

绣工一线新添却，恁无聊。从此春愁千缕、倍难消。
代州民问
白居易（唐代）

龙昌寺底开山路，巴子台前种柳林。

官职家乡都忘却，谁人会得使君心。
观伯时画马
黄庭坚（宋代）

仪鸾供帐饕虱行，翰林湿薪爆竹声，风帘官烛泪纵横。
木穿石盘未渠透，坐窗不遨令人瘦，贫马百藖逢一豆。
眼明见此玉花骢，径思著鞭随诗翁，城西野桃寻小红。
懒碓
牛焘（清代）

村边一片云，云边一渠水。水云各无心，有碓舂不巳。

机动云自闲，水急碓常缓。此间寂无人，使我意俱懒。
题江山万里图
陈秀民（元代）

曹郎胸中墨数斗，笔下烟云千万重。昆崙积石泰华接，潇湘云梦银河通。

岷峨翠流三峡水，衡岳青莲五老峰。清溪九曲处士屋，丹霞百丈神仙宫。

下有临渊欲坠之灵石，上有参天不老之长松。岚光雨气迷远近，咫尺万里将无穷。

谁知大地山河境，乃在冰缣意匠中。我今抚卷三叹息，画史真能夺化工。
上元夜忆长安
顾况（唐代）

沧州老一年，老去忆秦川。处处逢珠翠，家家听管弦。

云车龙阙下，火树凤楼前。今夜沧州夜，沧州夜月圆。
贺新凉 闻雁
陆蓉佩（清代）

书幌灯初灭。听孤鸿、几声嘹唳，柔肠已结。苦恨流光如水过，漂泊而今谁惜。

又欲下、寒塘还歇。极目萧条风露冷，最堪怜、旧侣浑无迹。

多少恨，从何说。

苍茫身世长为客。恨迢迢、故乡路远，欲归未得。我本闲愁千万缕，入耳偏关情切。

叹寄迹、天涯何益。镇日云间频作字，料难将、悲怨都书绝。

月欲坠，霜天白。
送毛宽任清流主簿
赵抃（宋代）

轻舟离晓岸，凉气满秋空。鸾枳从官况，蟾宫继父风。

荣涂终颉颃，清节愈磨砻。今我所期子，名当彻舜聪。
雨后步水西亭
袁枚（清代）

雨气不能尽，散作满园烟。好风何处来，荷叶为翩翩。

群花浴三何，意态柔且鲜。幽人倾两耳，竹外鸣新泉。

啁啁一鸟歇，阁阁群蛙连。暝色起乔木，断虹媚远天。

蜗过有残篆，琴润无断弦。凭阑意清悄，与鸥相对眠。
甲戌冬属疾赐告二首
宋庠（宋代）

恩告偃衡荜，年华飞琯灰。
右眠安佛脅，深息养仙胎。
数犯稽违禁，谁怜濩落材。
使轺均病粟，更自冁然咍。
呈辛卿二首 其一
赵蕃（宋代）

诗老当年聚此州，迩来零落尽山邱。公虽暂尔淹时用，天岂特令继夙游。

幽事傥多尘事绝，灵山孰与博山优。林栖相去无百里，窈窕崎岖可后不。
不寐四首
杨万里（宋代）

非关枕上爱哦诗，聊复销愁片子时。
老眼强眠终不梦，空肠暗响诉长肌。
翻来覆去体都痛，乍暗忽明灯为谁。
只道昼长无那著，夜长难柰不曾知。
杨花
赵蕃（宋代）

雨树蒙茸集，晴空散乱飞。
若为散乱飞，何只咏依依。
花里浑迷蝶，风前屡点衣。
未妨吹尽得，病起带宽围。
城南杂咏二十首·书楼
张栻（宋代）

高楼出林杪，中有千载书。
昔人不可见，倚槛意何如。
西陵竹枝二首 其二
王士桢（清代）

峡州三月橹声齐，扣拍哀歌高复低。十二碚边初起汕，日斜远过下牢溪。
赠孙雨窗
姚鼐（清代）

秋风吹荡秦淮白，老翁独行成落魄。故交死丧新知少，晚逢公落敬爱客。

牙签玉轴绫缥湘，贯虹妙墨千金藏。茶香竹净好风日，请我俛仰前贤旁。

我如落叶枯桐峻，寒声时起无妍润。莫愁湖上可怜春，花柳宜君美才俊。

何事爱我诗句奇，往往耽吟烛花烬。谓当四海同一情，更召木工急雕印。

桂花落尽黄花开，我为扶筇时一来。念落严君连帅首，心悯民忧走群部。

公落闭门止读书，不近少年亲老叟。异哉公落今安有，古有名家继前后，最落以方报琼玖。
再幸华清宫
徐夤（唐代）

肠断将军改葬归，锦囊香在忆当时。年来却恨相思树，

春至不当连理枝。雪女冢头瑶草合，贵妃池里玉莲衰。

霓裳旧曲飞霜殿，梦破魂惊绝后期。
眉峰碧 春日与亚清弈
钱凤纶（清代）

深院闲春昼。小篆喷金兽。一杯清茗一枰棋，正杏雨香飞候。

鹦清新声溜。蓦地惊回首。无端输却玉搔头，倚屏笑撚花枝嗅。
岳鄂王墓
徐集孙（宋代）

古木号风抱不平，百年忠义日争明。
坟前人马空存石，何似当时听用兵。
家居自戒
陆游（宋代）

疾病当治本，神医古难遭。
哀哉有限身，日与利欲鏖。
大嚼徒为贪，刻饮岂足豪。
淡薄以养寿，亦非慕名高。
清和
宋伯仁（宋代）

诗债还无足，家园亦倦看。客游宜致仕，午睡当之官。

舌笑张仪在，心凭达摩安。清和天气好，应免夹衣寒。
春江花月夜二首
张子容（唐代）

林花发岸口，气色动江新。
此夜江中月，流光花上春。
分明石潭里，宜照浣纱人。

交甫怜瑶珮，仙妃难重期。
沉沉绿江晚，惆怅碧云姿。
初逢花上月，言是弄珠时。
七月十四日韩持国直庐同观山海经
曾巩（宋代）

高阁在清禁，长轩凭广虚。
御幄閟图象，依然临幸余。
翠甓布天閟，黄帘分直庐。
一雨清景早，稍凉秋兴初。
解带就君坐，临床闚素书。
山海所错出，飞潜类纷如。
此语果虚实，遗编空卷舒。
自笑正豕亥，更微注虫鱼。
君材合远用，就此固已疏。
如我乃斯幸，地闲容误居。
竹影散良席，花香浮广裾。
俯仰自足适，归时更当徐。
洞仙歌·千年鹭渚
赵文（宋代）

千年鹭渚，持作须翁酒。剩有儿孙上翁寿。向玉和堂前，樽俎从容，笑此处，惯著丝纶大手。金丹曾熟未，熟得金丹，头上安头甚时了。便踢翻炉鼎，抛却蒲团，直恁俊鹘梢空时候。但唤取、心斋老门生，向城北城南，傍花随柳。
送隐直
刘攽（宋代）

齐楚分飞岁月迁，微官落拓竟依然。青云可愿已三仕，白首几何频十年。

自昔弹冠深有意，到今同病祇相怜。阴风朔雪河梁别，乘兴仍思访戴船。
杂诗二首
王予可（宋代）

白露沙滩浸绿湄，小舟舣岸尚依稀。
山回屏曲江连树，春锁人家深处归。
偈颂十六首
释如净（宋代）

一花开五家宗要，一味缀九室诀机。
朝朝暮暮只斯是，何用琼林觅玉枝。
挽赵秋晓
释觉真（宋代）

合掌焚香敬揲蓍，数符大衍为君悲。
生如玄德不为夭，命许宣尼只自知。
方丈室中曾示病，三生石上又前期。
他年认取本来面，依旧颠僧与退之。
九曲池悼古
王令（宋代）

刳地决洪波，深流隐木鹅。樯高帆系锦，堤暖柳藏河。

泰甚心方兆，颠危念则那。去都如脱屣，东下若瘳疴。

殿脚千论女，宫眉斛计螺。迷楼插空远，水调揭声和。

忠切闻无路，愚谀面自阿。君颜未回笑，贼首已称戈。

运去天移鼎，人迁地见禾。当年遗废沼，及此尚名歌。

古往悲奚寄，今传迹未讹。水寒波刺甲，土老岸髯莎。

落照留归鸟，西风困旧荷。暮林迷远屿，夕霭暝前波。

亡国谁堪问，羁人恨自多。凭栏不成去，归意为蹉跎。
谒赵东野
罗椅（宋代）

水树摇窗榻见天，空花换尽我依然。
吟情豁处因闻道，隐趣深来颇入禅。
不以耳听何用洗，且无琴在底须弦。
未知遇得开关否，破费沧江月一船。
升元寺
李焘（宋代）

看尽庵前手种松，草堂聊复少从容。
令人却忆骑驴老，悔不终身作卧龙。
湛泉酌饯黎
徐鹿卿（宋代）

几人林下赋归休，公独翩然汗漫游。味道不妨寒似水，入时须用曲如钩。

从来邻父邀皆去，底事官曹挽不留。后夜相从那复得，月明千里故山秋。
满江红（次潼川漕刘殿院韵）
京镗（宋代）

外省抡才，诏书下、芝泥犹湿。应料得、出奇锦绣，争辉金碧。三级料高鱼已化，九霄路远鹏方息。有宗工、此地独持衡，将专席。

岁月晚，霜风急。嗟老子，为行客。念昔陪班缀，今亲辞色。握手方成同社款，消魂又作歧亭别。也不须、因赋大刀头，归心折。
次卓仁夫元宵雪中三绝
胡仲弓（宋代）

姑射神人雉扇开，三千玉女拥瑶台。
十分散布犹嫌少，万斛明珠抖下来。
闻石湖海棠盛开亟携家过之三绝 其一
范成大（宋代）

东风花信十分开，细意留连待我来。开过十分风不动，更无一片点苍苔。
挽周晋仙
张端义（宋代）

策杖辞朋友，形骸已可怜。
无钱亲药裹，冒雨上归船。
官竟生前弃，诗应死后传。
空余京洛月，愁照月台边。
偈颂七十六首
释师观（宋代）

开眼见明，合眼见暗。
开眼合眼，知而故犯。
一毫头上现乾坤，堪笑云门咦顾鉴。
阳羡杂咏十九首。石兕台
陆希声（唐代）

大河波浪激潼关，青兕胡为伏此山。

遥想楚王云梦泽，蜺旌羽盖定空还。
题东林姚贵高书屋
王质（宋代）

岛屿深沉碧，溪花淡薄红。连山收宿雨，当户进凉风。

暮霭孤村外，斜阳一笛中。西山起明月，未放酒杯空。
点绛唇·寂寂珠帘
刘秉忠（元代）

寂寂珠帘，凤楼人去箫声住。断肠诗句。彩笔无题处。花褪残红，绿满西城树。蘅皋暮。客愁何许。梅子黄时雨。
还秩
刘奉世（宋代）

微臣多忝窃，草莽愧荣褒。
览镜怜衰白，衔环刷羽毛。
贾生余旧策，汉室尚东劳。
俯伏闻纶綍，柴门日月高。
闲居
曾黯（宋代）

绿发老梅千百树，梅边略彴是吾家。
一窗西日不知晚，十月南枝无数花。
谁信闲身惟鹤伴，自怜愁眼得书遮。
闭门兀兀太痴绝，起唤扁舟载月华。
张冠卿以前诗怀哉各努力人物古来少句为十诗
陈傅良（宋代）

说合何必然，金化黄河塞。
真然说不合，千钧等蝉翼。
累累近丘墓，浩浩古载籍。
崎岖盖天意，解后匪人力。
葛帐
方岳（宋代）

水纹湘簟碧云厨，从旧诗穷一例无。
豹脚群飞相料理，尘毛并落不支吾。
泠然欲作乘风兴，老去谁临却暑图。
付与北窗黄葛帐，逍遥略与世人俱。
胡氏迟客亭观诗
宋祁（宋代）

石磴松蹊自不尘，亭名迟客客回轮。
山中桂好虽留隐，岭上云多肯寄人。
梦草数残康乐夜，禊杯閒记永和春。
共游弭盖争摛藻，剩破林烟炙翠筠。
题沃洲亭
胡宿（宋代）

句水声东转，昭山势北回。三洲环白浪，一径踏青苔。

牖对遥岑敞，门迎别屿开。鸥鹇如旧识，萝桂是新栽。

野气霏霏入，川华剡剡来。老猿偷熟果，驯鸽下生台。

樵斧鸣岑寂，鱼扉映曲隈。观濠立庄惠，结社坐宗雷。

格磔归禽乱，呕哑去橹哀。看云秋徙倚，弄月夜徘徊。

珠且矜圆折，犀休衒辟埃。沃洲应祇尔，何用忆天台。
淳熙戊戌在家聚徒期以秋冬随子赴任作诗二绝
孙介（宋代）

此去相从有半年，分携恐在暮秋天。
若能早夜四精进，他日生涯胜买田。
海陵闲居
晁说之（宋代）

春色海边虽到晚，幽居亦且得徘徊。
风轻花影闲闲去，人静棋声揭揭来。
莫话艰难催白发，从教颠倒长青苔。
明朝此兴如能在，梦到梁王旧吹台。
感事
蔡国琳（清代）

中外名传二十年，元侯勋业纪凌烟。岂知此老同秦桧，不独甘心献莒田。

举国合辞争割地，疆臣誓死欲回天。是非何必千秋定，一局残棋已了然。
庆清朝 其八 代乡老众宾劝乡大夫
史浩（宋代）

复拥旌麾，重歌襦裤，满城长自春容。搢绅耆旧，欢溢笑谈中。

尽道邦君恺悌，逍遥遂、湖海遐踪。今朝会，公真乐善，屈意与人同。

恩勤，东道主，挥金汉傅，怀绶朱公。引群仙环拱，欲寿吾翁。

春瓮初澄盎绿，春衫更、轻染香红。持杯愿，归登绛阙，花萼醉春风。
重过华子澄
盛鸣世（明代）

柳市南头路，三年此重过。
长贫为客倦，高卧奈君何。
岭背夕阳尽，月明秋水多。
徘徊那能去，门外即烟波。
送僧自总
王令（宋代）

吾病不喜语，客来佰寒暄。
颊舌且不能，况事交字间。
彼总乃吾旧，不见今三年。
一日踏我门，告我将南迁。
问之行所止，其去何由缘。
言方学从师，惜以日月闲。
将求佛所宗，就乞世未传。
浮舟江海波，蹀屣山岳颠。
行方极所到，未可岁月还。
谓余昔同游，当得送以言。
噫佛与吾学，两分不相全。
今余与子遇，无异东西辕。
共憩中道间，邂逅相留连。
我驾志在远，子驱良亦遄。
吾终不尔从，尔终不回旋。
两各剧所勤，相远日益悬。
又出所为文，要我加量铨。
荧荧掇其英，晔晔粲满编。
惜哉不经师，如珠莫钻穿。
虽有可宝资，终以无用捐。
吾观古人书，盖亦不但然。
道德蔼於中，口实助使宣。
岂有拔其根，而望华可搴。
不知源所来，何用其流沿。
人材苟不长，得一且可专。
六经众子文，其治自足观。
身当圣人时，来学浩万千。
独颜才庶蔑，他固未可肩。
人有老於行，不闻可逃天。
子何不从此，去就异说挛。
弗思自解纵，又欲引世缠。
常观己论徒，耻出妻子前。
彼髠以为羞，尔以为忻懽。
生弃父母养，士得执以鞭。
彼为则遇刑，尔还自称贤。
羞恶所不存，尔说尚何先。
予欲收子身，解去子所牵。
浴以青冷波，佩以兰与荃。
相从中道驱，障塞异道偏。
爱之幸其听，不听诚可怜。
和刘后村梅花百咏
方蒙仲（宋代）

一生梦不识愁台，口吻悲鸣有底哀。
树上玉人应冷笑，从今不敢送愁来。
太常引二首 其一
项鸿祚（清代）

野桃开后柳飞绵，长自负春妍。费尽买花钱，禁多少、风天雨天。

碧城十二，红桥廿四，往事总凄然。梦也不曾圆，只檐月、看人自眠。
别汪翔甫吴式贤
方回（元代）

天寒岁云暮，策马欲何之。
叩户元无事，开襟莫更疑。
可轻千里别，不话一番诗。
今代能吟者，吾曹外有谁。